মৌলভীবাজার, ১২ জুলাই (শীর্ষ নিউজ ডটকম): মৌলভীবাজারের বড়লেখায় মুক্তিযোদ্ধা সুবেদার আবদুল খালিকের বাড়িতে ডাকাতির ঘটনায় দায়ের করা মামলায় আজাদ মিয়া (৩৫) নামে এক ডাকাতকে গ্রেফতার করেছে পুলিশ। আজ  মঙ্গলবার সকালে উপজেলার বোয়ালিয়া গ্রাম থেকে তাকে গ্রেফতার করা হয়।  বড়লেখা থানার অফিসার ইনচার্জ (ওসি) অমল কুমার ধর জানান, আজ সকালে উপজেলার বোয়ালিয়া গ্রামে ডাকাত আজাদ মিয়ার (৩৫) বাড়িতে অভিযান চালিয়ে একটি মোবাইল সেটসহ লুট হওয়া মালামাল উদ্ধার করা হয়। গ্রেফতারকৃত আজাদ মুক্তিযোদ্ধার বাড়িতে ডাকাতিতে তার সম্পৃক্ততার বিষয়ে স্বীকারোক্তি প্রদান করেছে। আজ সন্ধ্যায় তাকে আদালতের মাধ্যমে মৌলভীবাজার হাজতে পাঠানো হয়েছে।  উল্লেখ্য, গত ১ জুলাই রাতে বড়লেখা উপজেলার উত্তর কুমারশাইল গ্রামের বীর মুক্তিযোদ্ধা সুবেদার আবদুল  খালিকের বাড়িতে ডাকাতরা হানা দিয়ে স্বর্ণালঙ্কার, মুঠোফোন ও নগদ ২৫ হাজার টাকাসহ প্রায় ৫ লাখ টাকার মালামাল লুট করে। এ সময় আনোয়ার হোসেন (২৭) নামে এক ব্যক্তি গুলিবিদ্ধ হয়ে মারা যান এবং অপর ৪ জন আহত হন। এ ঘটনায় ২ জুলাই মুক্তিযোদ্ধা সুবেদার আবদুল খালিক বাদী হয়ে বড়লেখা থানায় একটি মামলা দায়ের করেন।  (শীর্ষ নিউজ ডটকম/প্রতিনিধি/ওআর/আরআর/১৯.৪০ ঘ.)